Nhar l-Erbgħa 28 ta' Frar 2018 se naqra waqt il-Palk Ħieles organizzat minn Inizjamed li se jsir fl-Offbeat Music Bar ta' Triq il-Merkanti l-Belt. Se nagħmel tmien poeżiji, ħamsa mill-ktieb Klin u Kapriċċi Oħra (KKM) u tlieta ġodda. Nhar l-Erbgħa, 28 ta' Frar, Inizjamed se torganizza t-tnejn u għoxrin Palk Ħieles tagħha. Stennejna sal-aħħar tax-xahar, imma mill-appuntament tagħna magħkom ma nqasniex. Inħossuh kemm dover u kemm pjaċir li ntellgħu dan l-avveniment kull xahar. Se nkunu f'post li m'ilux wisq li fetaħ il-bibien tiegħu imma li nħossu li huwa perfett għal okkażjoni bħal din, l-Offbeat Music Bar, ta' Triq il-Merkanti, il-belt Valletta. Adrian Grima se jaqra għal nofs is-serata. Imma Adrian ma jridx ikun waħdu, u fl-ispirtu tal-Palk Ħieles inti mistieden jew mistiedna sabiex teħles lil dak li ilu jinġema' ġo fik u taħbih f'xi pitazz, fuq xi dokument fuq xi skrin jew minn jaf fejn. Tista' taqra xi poeżija, storja, tirreċta, tkanta, jew kull ħaġa oħra li inti tħoss hija artistika u li skontok ta' quddiem in-nies. Kull djalett, kull lingwa, kull stil, huwa mhux biss aċċettat imma milqugħ b'idejna t-tnejn.